 चंद्रमोहन शर्मा जरूरी नहीं कि आप अगर किसी कला में नंबर वन हैं तो बाकी बची कलाओं में भी आपको महारत होगी, अगर ऐसा होता तो बॉलिवुड में बतौर कैमरामैन अपनी खास पहचान बना चुके बिनोद प्रधान डायरेक्शन की फील्ड में भी अपनी अलग पहचान छोड़ पाते। लेकिन बतौर डायरेक्टर इस फिल्म में बिनोद डायरेक्शन के हर मोर्चे पर पूरी तरह से नाकाम ही रहे। बिनोद ने देवदास, मुन्नाभाई एमबीबीएस, रंग दे बसंती, 2 स्टेट्स और भाग मिल्खा भाग जैसी सुपर हिट फिल्मों में बतौर सिनेमेटोग्राफर बेहतरीन काम किया। इस फिल्म का टाइटल काफी कैची है, इसी वजह से फिल्म का फर्स्ट लुक जब सोशल साइट पर आया तो इसे जमकर बाइट्स मिलीं। कहानी दिल्ली के एक फॉर्म हाउस में ठेठ पंजाबी फैमिली के आदित्य उर्फ आदि (दिगनाथ) की सगाई का फंक्शन जारी है। जल्दी ही रिया (सोनाली सहगल) से उसकी शादी होने वाली है। रिया शहर के एक टॉप बिजनेसमैन (परमीत सेठी) की बेटी है, कुछ साल पहले रिया के पापा और मम्मी (किट्टू गिडवानी) के बीच तलाक हो चुका है। सगाई का वक्त हो रहा है लेकिन आदि को इंतजार है अपनी बेस्ट फ्रेंड लंबू (अनुष्का रंजन) का जो अपने दोस्त की सगाई के लिए लंदन से आ रही है। सगाई के बाद अगले दिन लंबू, आदि को जे (करन ग्रोवर) के बारे में बताती है, जे एक आर्टिस्ट है और कुछ अर्से बाद लंबू और जे शादी करने की प्लानिंग कर रहे है। सगाई के बाद थाइलैंड के फाइव स्टार होटल में शादी की रस्मों का दौर शुरू होता है। इसी दौरान अनुष्का और आदि को अहसास होता है दोनों एक-दूसरे से प्यार करते हैं। कहानी में एक एंगल होटल के जीएम लव कपूर (ऋषि कपूर) का भी है जो इन्हें मिलाने का काम भी कर रहा है। ऐक्टिंग अनुष्का रंजन ने अच्छी ऐक्टिंग की है, सतीश कौशिक और उपासना सिंह दोनों ने एक बार फिर वही पुरानी स्टाइल पेश की है। दोनों बेवजह हंसते और कुछ भी करते नजर आते हैं। परमीत सेठी और किट्टू गिडवानी अपने किरदार को बस निभा भर गए। गुलाबो बनी हिमानी शिवपुरी ने ओवर ऐक्टिंग की है। सोनाली सहगल, करन ग्रोवर और साउथ से आए दिग्नाथ मछाले ने बिना तैयारी किए कैमरे सामने शॉट किए और चले गए। डायरेक्शन बतौर डायरेक्टर बिनोद प्रधान फिल्म के सभी मोर्चों पर नाकाम ही रहे। संगीत बैकग्राउंड स्कोर के साथ साथ 'जानिया' और टाइटल ट्रैक अच्छा है जिसे अच्छे ढंग से फिल्म में फिट किया गया है। क्यों देखें अगर आप टाइमपास के लिए मूवी देखने जा रहे हैं तो थाईलैंड की बेहतरीन लोकेशन आपके लिए एक्स्ट्रा बोनस है। वैसे यह पुलाव ज्यादा जायकेदार नहीं है, जिसे चखने के लिए आप मोटी रकम खर्च करें।  